My skoonsuster, wat ’n gesiene persoon in die kosbedryf is, prys die lamsvleis wat van Bredasdorp se wêreld kom.
’n Paar jaar gelede toe ek juis oor lamstjops geskryf het en my stuk gegrond het op Karoo-lam, het ek lelik pak slae gekry van ’n Namakwalander wat gesê het dat jy die heel lekkerste lamsvleis in sý wêreld kry. Wel, hierna het ek talle kere by ’n oulike slaghuis op Springbok gestop en ’n paar lamstjops gekoop wat toe sommer kort voor die Oranjerivier se bodem gebraai is, net voor die grensoorgang na Namibië. En ek moet vir mnr. Namakwalandse Boer sê sy vleis ís bitterlik lekker.
Só kan ons maar stry oor ons familieplase se lamsvleis tot die son al ’n paar keer gesak en weer opgekom het, en die argumente gaan in elk geval nie gewen of verloor word nie.
Die feit van die saak bly dat ons skaapvleis – na my beskeie mening – ongelooflik lekker is. ’n Lekker vet tjop wat oor die kole gebraai is, is immers koningskos.